《和曾端伯安抚劝道歌》
宋代·郭印

保形保生保命，戒色戒酒戒茶。
夜气若要长在，晚食尤宜减些。
养心莫如寡欲，存诚唯是闲邪。
辨得天清地浊，吞取日精月华。
寒灰便是发焰，枯根立可生芽。
学者舍本逐末，病眼执著空花。
罔穷圣道一辙，徒诵丹书五车。
正似炼和金矿，何殊嚼蔗吞查。
不知达人到此，元始浩劫为家。
燕坐能事毕矣，行遍海角天涯。
鉴明不受微垢，玉洁靡见纖瑕。
视轩冕如桎梏，弃财宝若泥沙。
曲江一轮秋桂，岂容雾掩云遮。
盘旋火龙水虎，和合阴汞阳砂。
真身自然腾化，驾凤高凌紫霞。
哀哉傍门小法，作用千种参差。
个个辛苦无成，白首空自悲嗟。

作者简介：宋成都双流人，字信可，晚号亦乐居士。郭绛子。徽宗政和进士。累任铜梁、仁寿等县令。高宗绍兴十八年，以任永康军通判时牒试避亲、举人不当降一官。终部刺史。与秦桧有庠序旧，绝不与通，家居十八年。性嗜水竹。工诗，与蒲大受、冯时行、何耕道为诗友。有《云溪集》。